साहित्यकार मकड़ा नहीं हो सकता है, जो अपने अंदर से कुछ बाहर निकालकर जाले की तरह कथा को बुने। उसे मधुमक्खी बनना पड़ता है। एक ऐसी मधुमक्खी, जो समाज की विभिन्न क्यारियों से पराग का संचय करके शहद बनाती है, जिससे समाज पुष्ट होता है। उन्होंने कहा कि साहित्यकार समाज की अच्छी चीजों को अपनी रचना में एक साथ पिरोता है। इस नज़रिये से देखें तो पत्रकार से कवि व उपन्यासकार बने सत्य प्रकाश असीम ने अपनी लेखनी से समाज को बहुत कुछ दिया है। यह उद्गार गोवा की राज्यपाल एवं जानीमानी साहित्यकार श्रीमती मृदुला सिन्हा ने दिल्ली में वरिष्ठ पत्रकार,कवि एवं लेखक सत्य प्रकाश असीम के प्रथम उपन्यास ‘योगिनी मंदिर’ के लोकार्पण समारोह को संबोधित करते हुए व्यक्त किया।